text: Genoptræning med ny metode hjalp  
  27 august 2019 kl. 17.27
  Fire iværksættere i Billund-firma lancerer en lang række øjen-øvelser på én platform. Øvelserne skal afhjælpe de synsproblemer mange har efter en hjerneskade.   
  Crash - bang! 
  En dramatisk bilulykke fik alvorlige følger for den 49-årige Per Nygaard. Hans ene ben blev amputeret og er i dag erstattet af et kunstigt ben. Men måske mere vigtigt men helt usynligt: Han fik problemer med synet.
  - Jeg ser dobbelt, når jeg bliver træt, fortæller han.
  Han er nu i et genoptræningsprogram hos neuro-optometrist Thomas Kirkfeldt, Klinik for Syn og Udvikling i Billund. Han benytter sig af EYEBABs nyudviklede program med en lang række øjen-øvelser, der ligger på én platform. 
  
  Per kan klare mere og mere 
  Det ser ud til at virke. I hvert fald er Per Nygaard meget begejstret for genoptræningen. Han siger:
  - Når jeg styrketrænede og lå og kigger op i loftet, så jeg loftet dobbelt. Men med genoptræningen er det gradvist blevet bedre, og den del er helt væk nu.
  De fire iværksættere har gennem fem år udviklet det nye program. 30 forskellige måder at øve sine øjne på. Øjne som kan have forbindelse til problemer med koncentrationsevnen, balanceevnen, udholdenhed, overblik, reaktionsevnen og så videre. Ofte efter en hjerneskade.
  Potentiale - senere 
  Det private firma EYEBAB har allerede været i samarbejde med det offentlige: Billund Kommune og Sydvestjysk Sygehus i Grindsted. Med EU-støtte forskede de i mulige måder at genoptræne øjne. I projektet blev firmaets program brugt - og vigtigere: Udviklet til brug for patienterne. 
  - Det var meget spændende at være med til, og det er klart, at der her ligger et stort potentiale og venter med muligt salg til offemtlige sygehuse, siger Hasse Højland, medejer af EYEBAB.
  Selv om folk med synsproblemer sagtens kan træne hjemme via en tablet/iPad, så er programmet rettet mod de profesionelle. Fagfolkene. Firmaet satser umiddelbart på at sælge det til 20 private øjenklinikker i Danmark. Men herefter retter de blikket mod Tyskland.
  
  